Kollár, Boris, predseda NR SR (2022-10-06):
Vážení kolegovia, prosím, zaujmite miesto v sále, aby ste potom nevyrušovali ostatných. (Ruch v sále.) Chcel by som ctených kolegov informovať, že tak ako sme prijali uznesenie Národnej rady Slovenskej republiky 20. septembra 2022, že Národná rada Slovenskej republiky žiada vládu Slovenskej republiky, aby predložila do konca septembra 2022 strategický plán, ktorý bude tlmiť negatívne dopady z dôvodu neúnosnosti zdražovania cien energií, elektriky a plynu pre zraniteľné skupiny dôchodcov, rodiny, domácnosti, ale aj podnikateľskú sféru zdravotníctvo a sociálne služby. S listom z 20. septembra sme písali na úrad vlády a dodnes tento materiál neprišiel. Dnes išla urgencia na úrad vlády a týmto aj verejne chcem vyzvať vládu, aby si splnila svoje povinnosti voči parlamentu. Ďakujem. A teraz budeme, teraz ideme k 74. schôdzi. Vážené pani poslankyne, vážení páni poslanci, otváram rokovanie 74. schôdze Národnej rady Slovenskej republiky, ktorá bola zvolaná podľa čl. 83 ods. 2 ústavy a § 17 ods. 2 zákona o rokovacom poriadku na žiadosť 30 poslancov Národnej rady. Prosím, aby sme sa prezentovali a zistili, či sme schopní sa uznášať. (Prezentácia.) Prítomných 125 poslancov, takže zisťujem, že je prítomných poslancov, tak Národná rada je uznášaniaschopná. Na 74. schôdzi overovateľmi budú poslanci Peter Dobeš a Magdaléna Sulanová. Prosím, vypnúť mobily. Náhradníkmi budú poslanci Lucia Drábiková a Eduard Kočiš. O ospravedlnenie svojej neúčasti požiadali poslanci: Baška, Martin Borguľa, Faič, Ferenčák, Hattas... A Borguľa je tu, tak sa ospravedlňujem, toho škrtám. Hattas, Kerekréti, Stanislav Mizík, Jana Vaľová... (Reakcie z pléna.) Ale škrtám ho z ospravedlnenia, nie z parlamentu. (Povedané so smiechom.) Poslanci v žiadosti o zvolanie schôdze navrhujú na tejto schôdzi prerokovať jeden bod, ktorý je uvedený v pozvánke, je to tlač 1234, návrh na prijatie uznesenia Národnej rady Slovenskej republiky k zneužívaniu inštitútov trestného práva na rozklad demokratického právneho štátu. Podaný bol návrh podľa § 17 ods. 3 zákona o rokovacom poriadku rozhodnutím č. 1297 pridelený na prerokovanie ústavnoprávneho výboru a výboru pre obranu a bezpečnosť, ktorý bol určený aj ako gestorský výbor. Taktiež bol zaslaný vláde na zaujatie stanoviska. Teraz dávam hlasovať o návrhu programu 74. schôdzi. Prosím, prezentujme sa a hlasujeme. (Prezentácia.) Konštatujem, prítomných stodvadsať... (reakcia z pléna), to je ten Borguľa, prítomných 128 poslancov, za 65, proti 60, zdržali 2, nehlasoval 1. Konštatujem, že sme program 74. schôdze Národnej rady schválili. Podávam teraz, pani poslankyne, páni poslanci, podávam teraz procedurálny návrh, aby sme v prípade, že podaný návrh skupiny poslancov prerokujeme do 17.00 hod., o ňom o 17.00 hod. aj hlasovali. Ak budeme rokovanie, ak bude rokovanie pokračovať aj po 17.00 hod., hlasovanie sa uskutoční zajtra o 11.00 hod. Prosím, je všeobecný súhlas? (Súhlasná reakcia pléna.) Áno, konštatujem, že sme tento návrh schválili. Teraz pristúpime k samotnému rokovaniu o schválenom bode programu schôdze, ide o tlač 1234. Dávam slovo poslancovi Robertovi Ficovi a prosím ho, aby skupinu poslancov... aby za skupinu poslancov návrh uviedol. Prepáčte, pán predseda, ešte s procedurálnym pán poslanec Šeliga. Nech sa páči.